-1 En els casos de transmissió inter vivos d'habitatges i de locals abans que no hagin passat cinc anys d'haver-ne fet el soci la plena adquisició, o un termini superior si ho assenyalen els estatuts socials o els convenis amb entitats públiques per a l'adquisició de sòl, la cooperativa gaudeix del dret de tempteig per tal de poder oferir l'habitatge als socis expectants, per rigorós ordre d'antiguitat de la data d'ingrés.
El preu de tempteig ha d'ésser igual a la quantitat desemborsada, incrementada de la revalorització que hagin experimentat d'acord amb l'Índex de Preus al Consum durant el període comprès entre les dates de les diferents aportacions parcials i la data de transmissió dels drets sobre l'habitatge o el local.
-2 El dret d'adquisició preferent a què es refereix l'apartat 1, en les mateixes condicions de preu, s'aplica també en el cas que es vulguin transmetre els drets del soci referents a l'adquisició de la plena propietat de l'habitatge o el local.
-3 Si transcorren tres mesos des que el soci comunica a la cooperativa el seu propòsit de transmetre els seus drets sobre l'habitatge i cap soci expectant no ha fet ús de la preferència, el soci transmissor queda facultat per a transmetre'ls inter vivos a tercers no socis.
-4 Si el soci, incomplint el que estableix l'apartat 2, transmet a tercers els seus drets sobre l'habitatge o el local i algun soci expectant vol adquirir-los, la cooperativa ha d'exercir el dret de retracte.
En aquest cas, el comprador ha de desemborsar el preu que estableix l'apartat 1, incrementat de les despeses a què fa referència el número segon de l'article 1518 del Codi Civil, i el soci transmissor s'ha de fer càrrec de les despeses a què es refereix el número primer del dit article del Codi Civil.
-5 El dret de retracte pot ésser exercit en el termini d'un any de la inscripció de la transmissió en el Registre de la Propietat o, si no hi ha estat inscrita, en el termini de tres mesos d'haver-ne tingut coneixement el retractor.
-6 El que estableixen els apartats 4 i 5 no s'aplica a les transmissions fetes a favor del cònjuge, dels descendents o dels ascendents.
-7 En el cas de baixa dels socis, les deduccions regulades per l'article 55 es poden detreure dels fons lliurats per a finançar el pagament dels habitatges o els locals, d'acord amb el que determinin els estatuts.
En els casos de transmissió inter vivos d'habitatges i de locals, abans de passats cinc anys de la plena adquisició pel soci, llevat que els Estatuts socials assenyalin un altre termini superior, hi haurà el dret de tempteig a favor de la cooperativa per tal de poder oferir l'habitatge als socis expectants.
El preu de tempteig ha d'ésser igual a la quantitat desemborsada, incrementada de la revalorització que hagin experimentat d'acord amb l'Índex de Preus de Consum durant el període comprès entre la data en què es cobrí la finca i la data de transmissió de l'habitatge.
Aquest mateix dret d'adquisició preferent i en les mateixes condicions de preu, serà també per al cas que el que es vulgui transmetre siguin els drets del soci referents a l'adquisició de la plena propietat de l'habitatge o el local.
Si, ignorant conscientment el dret de tempteig, qualsevol soci realitzés alguna transmissió, la cooperativa podrà recuperar l'habitatge o local mitjançant el dret de retracte, tot i satisfent el preu establert en el primer paràgraf.
No podrà exercitar-se aquest dret sinó dins de l'any comptat des de la inscripció de la transmissió en el registre, o en el seu defecte, dins els tres mesos a comptar des que el retraient tingués coneixement de la transmissió.
Els Estatuts socials regularan l'exercici d'aquest dret.
El que es diu en els paràgrafs anteriors no serà d'aplicació quan la cessió es realitzi a favor de descendents o ascendents.
En el cas de baixa les deduccions previstes per l'article 55 d'aquesta Llei podran detreure's dels fons lliurats per finançar el pagament dels habitatges o els locals, d'acord amb el que determinin els Estatuts socials.